28. schôdza NR SR - 7.deň - B. popoludní
Dátum: 2021-05-13
Poslanec: Kollár, Boris (SME RODINA)
Druh vystúpenia: Vystúpenie v rozprave

215. Ďakujem, pán podpredseda, za slovo. Vážené dámy, vážení páni, ja som veľmi rád, že tento návrh zákona naša pani poslankyňa predkladá. A poviem vám, prečo chcem ja osobne za tento zákon hlasovať. Ja som s týmto prišiel za pani ministerkou už minulý rok na jeseň a povedal som a požiadal som ju, že musíme urobiť opravu v niektorých veciach, musíme otvoriť Trestný zákon. Musíme určite meniť tresty. Niektoré testy sú drakonické a niektoré sú veľmi liberálne. Pre mňa je absolútne neprípustné, aby sme za nejaké dva jointy marihuany zatvárali ľudí na 15 rokov, 20, aj keď som proti dekriminalizácii drog, samozrejme. A potom nejaký pán si len mirnixdirnix na ulici na Obchodnej niekoho zabije a dostane šesť rokov. Čiže, asi iste každý z vás cíti ten rozdiel. Zabijem 6 rokov, dvakrát si potiahnem 15 rokov. To znamená, že my tu máme veľmi, veľmi drakonicky postavený Trestný zákon a musíme ho určite otvoriť a urobiť absolútnu opravu v tomto, lebo my sme sa ocitli niekde nie v 21. storočí ale, ale v nejakom šestnástom. Vrátim sa teraz k tejto kolúznej väzbe. Pred prvou republikou, ešte za Rakúska-Uhorska, kolúzna väzba bola tri mesiace. Potom po prvej republike, keď bola prvá republika, bola tri mesiace. Dokonca po vojne dokým neprevzali komunisti moc do štyridsiateho ôsmeho bola tri mesiace. Keď boli tuná procesy, politické procesy, keď bolo treba ľudí postaviť za nič pred súd, odsúdiť veľakrát aj na trest smrti, tak vtedy tá kolúzna väzba bola do nemlátom, proste to bolo niečo podobné, jak u nás päť rokov nebol problém. Aj komunisti sa spamätali a zase spravili tú kolúznu väzbu na tri mesiace, ktorú sme tu mali, až kým Daniel Lipšic toto neurobil a nesprísnil to. A myslím si, že to v tom čase asi bolo veľmi potrebné, lebo vtedy nám tunák operovali rôzne skupiny a myslím si, že v tom čase to bolo namieste. Ale je momentálne načase urobiť úpravu a tieto drakonické tresty zmeniť. Ja možno môžem povedať, že vyčítam možno strane SMER, že keď vládli tuná predtým, že mali absolútnu možnosť to opraviť, že to neurobili. Ale radšej neskôr ako nikdy. Musím ale rovnako povedať, že za strany SMER, za vlády strany SMER sa kolúzna väzba nezneužívala alebo, ak by som mal byť politicky korektný, tak poviem, nenadužívala, ale dnes sa tá kolúzna väzba nadužíva. V okolitých demokratických krajinách, ktoré sa hrdia, ktorými, ktorí veľa kolegov tunák z vás dáva ich za vzor ako Nemecko, Rakúsko, Francúzsko, tam majú tiež inštitút kolúznej väzby. Ale do kolúznej väzby sa dostane len ten človek, ktorý kolúzne konal, ktorý kolúzne konal. Nie mohol by konať. Lebo mohol by každý, to je potom taká blbosť, ako keby sme išli len tak zatvárať podnikateľov, ktorí sú platcami DPH. Prečo by sme ich nemohli zatvárať? Však sú platcami DPH, oni nekradnú, však áno, nie všetci kradnú dépeháčky. Ale mohli by, mohli by, tak ich poďme pozatvárať. Tak, my takto strkáme do basy ľudí, ktorí síce kolúzne nekonali, ale mohli by. A toto je ten problém. Majú dôkaz, telefonoval niekomu, ovplyvňoval ho, máme to na odposluchu, máme odfoteného. Prosím, prosím nech tam je a nech tam neni len tri mesiace alebo päť mesiacov, ako navrhujeme. Nech tam je kľudne aj rok, aj dva, proste nech tam je, keď kolúzne konal. Ale keď nekonal kolúzne, prečo by sme ich mali takýmto spôsobom šikanovať? My sa tu netvárme, že my teraz ideme potrieť korupciu tým, že budeme mučiť ľudí v nejakej kolúznej väzbe v tej malej kopke. Vy ste tam neboli, ja som sa tam bol pozreť. Ako neprajem to nikomu, neprajem to nikomu. To je taká kopka, že by ste tam vlastného psa nezavreli. A keby váš pes skončil v takejto kolúznej väzbe a na jednu hodinu by ste ho vypustili na dvoreček pár metrov štvorcových a pozeráte sa iba na nebo, aby ste náhodou nevideli strom, tak okamžite by ste sa išli byť do pŕs, že ideme tunák zmeniť zákon, lebo to je týranie zvierat. Ľudí vieme týrať, to neni problém, to nie je problém. Pre mňa je úplne šokujúce, kam sme sa až dostali. Viete, predtým to kyvadlo bol vyšinuté na jednu stranu, možno na ľavú za stranu SMER, proste nič sa tuná nedialo. Ale teraz sme to kyvadlo dostali na úplne opačnú stranu, ktorá je rovnako špatná. My to právo musíme vnímať úplne inakšie a mať to kyvadlo v strede. Nie na jednej alebo na druhej strane. To znamená, že my zvieratá chránime a ľudí nie. Pre mňa je šokujúce, keď čítame listy z tých kolúznych väzieb, že proste tam štyri dni ho budia každých 15 až 20, 30 minút. Ja sa pýtam, kto za to nesie zodpovednosť. Kto bol za to potrestaný? Bolo to vyšetrované? To neni náhodou trestný čin týrať ľudí? Áno, jedná sa o pána špeciálneho prokurátora Kováčika. Ja ho nezastávam. Keď tam majú dosť dôkazov, pevne verím, že spravodlivý súd mu dá 10, 15, 20 rokov. A budem rešpektovať ten trest. Rovnako ako skončili dvaja ministri SNS v žalári. Ani jeden z nich nebol v kolúznej väzbe, ale niečo spáchali a dobehol ich spravodlivý trest. Potom si to odpykajú, to je v poriadku. Ja sa pýtam, prečo tých ľudí tam týrame. Prečo ten človek štyri dni bol budený každú pol hodinu? Toto sa pýtam. Alebo prečo jedna pani, ktorá tam sedela, bola zamestnankyňa ministerstva, dostala si vyčistiť zahovnenú a zacikanú celu. V tom ju držali, nieže má tri a pol metra štvorcového, ale ešte tam mala nakadené a nacikané. A keď to vyčistila dali ju do ďalšej, aby si to vyčistila znova, pokým nepodpíše výpoveď, ktorá by sa im páčila. A toto si myslíte, že je normálne? Vy si myslíte, že toto je normálne? Ja sa nezastávam žiadneho zločinca, žiadneho. Táto vláda sľúbila, že vyčistí korupciu. To je v poriadku, čistíme korupciu. Ale my sme sa nezaviazali, že budeme tolerovať mučenie ľudí. Ani jeden sa k tomu nezaviazal a ticho čučíte všetci. Ani jeden sa neozval, lebo to je Kováčik, tomu nech je zle. Ale stále je to človek. (Reakcia z pléna.) Preto predkladáme tento návrh, preto predkladáme tento návrh. Niečo musíme s tým spraviť. A teraz idem späť. Môžme ísť do Rakúska. V Rakúsku je kolúzna väzba dva mesiace. V Rakúsku myslíte, že neni korupcia? Alebo tam nie sú nejaké násilné trestné činy? Sú. A keď konajú kolúzne, idú do kolúznej väzby a oni to stihnú za tie dva mesiace. V Čechách bola tiež veľmi dlhá a teraz to dali na tri mesiace a stíhajú to. Počujete z Česka nejaké ponosy, že by to českí vyšetrovatelia nestíhali? Nie. V Nemecku je tuším šesť mesiacov. Sú nejaké ponosy z Nemecka, že proste to nestíhajú? Nie. To len my potrebujeme päť rokov alebo štyri. Ja si myslím že je načase, aby sme toto opravili. Mne neprekáža, keď človeka zoberú do tej kolúznej väzby, aj keď nekonal kolúzne, prosím, zatvorím si oči, prosím, dobre, mohol by, prosím. Ale aby ho tam mučili takýmto spôsobom, že ho budia každú pol hodinu? Alebo do zakadenej cely sa dostane a potom, keď to vyčistí, ide do ďalšej. Toto mi vadí, táto nadpráca, táto strašná nadpráca. A to, že my dopustíme, aby sa takto konalo ďalej v tomto štáte. Prišiel som s tým minulý rok v septembri, októbri za pani ministerkou. Otvoril som to na branno-bezpečnostnom výbore, keď sme sedeli kvôli pánovi generálovi Lučanskému. Ja sa dnes ani nedivým, že tí ľudia tam niektorí zošalejú, skončia na psychiatrii, ako to už aj povedali tunák pani poslankyňa Hatráková, prípadne si siahnu na život. Štyri dni keď vás budú budiť, tak ste ochotný vyskočiť z toho okna väznice, aby ste sa zabili a bol svätý pokoj. A toto nesmieme dopustiť. Ja som za spravodlivé vyšetrenie. Vy si myslíte, že keď vyšetrovateľ urobí tie úkony, ktoré má urobiť, urobí výsluchy, ktoré má urobiť počas tých troch, štyroch, piatich mesiacov, keď to urobí, načo tých ľudí tam držíme? Lebo je nám fasa, keď tam sú v tej malej kopke? Mňa to absolútne neteší, že sme z Jankovskej urobili trosku. Mňa to neteší. Vás to teší? Ja by som bol rád, keby za svoje činy bola spravodlivo odsúdená. Keď má vyšetrovateľ dostatok dôkazov, tak ju potom na konci ten spravodlivý súd odsúdi. Ale mňa neteší, že sme z nej spravili trosku, ľudskú trosku. Vás to teší? Prečo sa na to pozeráme? Ja si myslím, že je načase niečo zmeniť v tomto štáte. Ďakujem. (Potlesk.)